সমুদ্রের অন্ধকার জগতে আজও বেঁচে আছে জলজ ডাইনোসরের দল!

ওয়েব ডেস্ক: জন্মলগ্ন থেকে পৃথিবী অনেক পরিবর্তনের মধ্য দিয়ে গিয়েছে। জীবকূলের উৎপত্তির আগে যেমন ভয়ঙ্কর প্রাকৃতিক দুর্যোগের সাক্ষী থেকে আমাদের এই ধরাধাম, তেমনই জীবকূলের আবির্ভাবের পরেও বদলেছে পৃথিবীর শাসক। আজ প্রায় ১৯ কোটি বছর আগে পৃথিবীর জলজগৎ শাসন করত এক ধরনের সামুদ্রিক সরীসৃপ (Marine Reptile)। সেই সময় ছিল বড়ই অদ্ভুত। আজকের থেকে কতটা আলাদা ছিল সেই সময়ের পৃথিবী, তারই এক নিদর্শন মিলল সাম্প্রতিক সময়ে।

সম্প্রতি এক আদিম জলজ সরীসৃপের সন্ধান পেলেন বিজ্ঞানীরা। ব্রিটেনের জুরাসিক কোস্টে পাওয়া একটি প্রাচীন কঙ্কালকে চিহ্নিত করা হয়েছে নতুন প্রজাতির ইকথিওসোর হিসেবে। নতুন প্রজাতিটির নাম দেওয়া হয়েছে জিফোড্রাকন গোল্ডেনক্যাপেন্সিস (Xiphodracon Goldencapensis), এই নামের অর্থ ‘ডরসেটের তলোয়ার-ড্রাগন’ (Sword Dragon)। কেমন এই আদিম জীব? চলুন সেটা এবার জেনে নেওয়া যাক।

আরও পড়ুন: সৌরজগতেই রয়েছে এলিয়েন সভ্যতা! গবেষণায় মিলল ‘বিরাট’ প্রমাণ

ইকথিওসোররা (Ichthyosaur) ছিল মূলত জলজ সরীসৃপ। অর্থাৎ, এই প্রাণীরা সমুদ্রেই জীবন কাটাত, তবে তারা ডাইনোসর নয়। সদ্য চিহ্নিত এই প্রজাতিটি প্লিন্সব্যাখিয়ান যুগের। অর্থা, প্রায় ১৯ কোটি বছর আগে সমুদ্রে বিচরণ করত এই জলজ সরীসৃপেরা। ২০০১ সালে ডরসেটের উপকূলে কঙ্কালটি আবিষ্কৃত হয়। সম্প্রতি এর বিস্তারিত বিশ্লেষণ করা হয়। কঙ্কালটির মধ্যে রয়েছে একটি বিশাল চোখের কোটরসহ খুলির অংশ এবং দীর্ঘ তলোয়ারের মতো নাক, যা থেকেই প্রজাতিটির নামকরণ করা হয়েছে। গবেষকদের অনুমান, এই ইকথিওসোরটির দৈর্ঘ্য ছিল প্রায় তিন মিটার, এবং এটি মূলত মাছ ও স্কুইড খেয়ে বেঁচে থাকত।

আদিম এই প্রাণীটিকে নিয়ে চালানো এই বিশেষ গবেষণা পরিচালনা করেছেন ইউনিভার্সিটি অব ম্যানচেস্টারের ইকথিওসোর বিশেষজ্ঞ ডিন লোম্যাক্স। সম্পূর্ণ গবেষণাটি প্রকাশিত হয়েছে ‘পেপার্স ইন প্যালিয়ন্টোলজি’ পত্রিকায়। শিগগিরই এই আদিম কঙ্কালটি কানাডার রয়্যাল অন্টারিও মিউজিয়ামে প্রদর্শনের জন্য রাখা হবে।